Predkladacia  správa

Návrh zákona, ktorým sa dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa dopĺňa zákon č. 461/2003 Z. z. o sociálnom poistení v znení neskorších predpisov sa predkladá na rokovanie vlády Slovenskej republiky na základe uznesenia vlády Slovenskej republiky č. 639 z 20. septembra 2008 k Správe o dopadoch svetovej finančnej krízy na vybrané segmenty slovenského ekonomického systému. 
Predloženie vyššie uvedeného návrhu zákona si vyžiadal predovšetkým najnovší negatívny vývoj na svetových finančných trhoch, ktorý znehodnocuje úspory občanov zúčastnených v starobnom dôchodkovom sporení. Predkladaný návrh zákona dáva týmto sporiteľom možnosť vystúpiť zo systému starobného dôchodkového sporenia. Súčasne návrh zákona umožňuje tým, ktorí v systéme starobného dôchodkového sporenia nie sú, do tohto systému vstúpiť.  
Návrh zákona zároveň obsahuje nevyhnutné legislatívne úpravy spočívajúce v započítaní obdobia starobného dôchodkového sporenia do obdobia dôchodkového poistenia v priebežnom systéme v plnom  rozsahu a v úprave tvorby správneho fondu Sociálnej poisťovne z prostriedkov, ktoré prevádzajú dôchodkové správcovské spoločnosti do Sociálnej poisťovne z osobných dôchodkových účtov vystupujúcich sporiteľov.
Súčasťou návrhu zákona je Doložka finančných, ekonomických, environmentálnych vplyvov a vplyvov na zamestnanosť a podnikateľské prostredie, v ktorej sú kvantifikované finančné vplyvy na rozpočet verejnej správy.
Návrh zákona bol predmetom konferenčného pripomienkového konania dňa            26. septembra 2008.